text: Sten kastet ud fra motorvejsbro smadrer forrude på bil
  29 september 2014 kl. 09.10
  En 72 årig mand fra Vejle fik sig en gevaldig overraskelse da en sten
  pludselig blev kastet ud fra motorvejsbro ved Bramdrupdam.
  Den 72 årige bilist kom søndag eftermiddag kl. 16.15 kørende på motorvejen i sydgående retning, da en sten på størrelse med en knytnæve blev kastet ud fra motorvejsbroen og smadrede forruden på bilen.
  Manden kom ikke noget til, men ifølge Poul Steffensen fra lokalpolitiet i Kolding bliver sagen taget meget alvorligt.
  -Det er livsfarligt at kaste sten ud fra broen og kan resultere i alvorlige ulykker, siger han i dag til TV SYD.
  Politiet sendte straks en patrulje ud til motorvejsbroen, men har ingen spor af gerningsmændene.
  